Christian Juhl (EL), 2014-04-10:
Jamen jeg skal da prøve at se, om jeg kan på hjælpe hr. Holger K. Nielsen en lille smule med forståelsen – det tror jeg nu ikke er så svært.
Vi sender et militærfly derned på deltid.
Det er en meget kompliceret konflikt, og FN's generalsekretær har sagt til os, at der skal en mangfoldig indsats til i Centralafrika for at løse de store problemer, der er.
Det prøver vi at påpege.
Det eneste, Danmark gør i første omgang, er at sende et militærfly på deltid.
Der er styrker i landet, endda temmelig mange – efter min mening alt for mange.
Der er tre hære, der rivaliserer om at finde ud af, hvem der skal løse opgaven.
Det var ganske sigende, at hr. Holger K. Nielsen ikke rigtig kunne finde ud af, hvad det var for et ord, han skulle kalde FN's repræsentation i Centralfrika: »FN's freds ...«.
Det er et kontor, som prøver at koordinere indsatsen dernede.
Det er også et kontor, der skal prøve at opbygge en fredsbevarende indsats, men Den Centralafrikanske Union har sagt, at det vil man gerne løse selv, og det har FN accepteret indtil nu, hvor de har sagt: Nej, vi må prøve at gøre noget mere.
Derfor koordinerer FN, så godt de nu kan, de tre hære, hvoraf den ene er en EU-hær, den anden er Fremmedlegionen fra Frankrig, og den tredje er den centralafrikanske hær.
Der siger vi: Jamen Ban Ki-moon har ret, der er brug for en mangfoldig indsats.
Lad os gøre det, vi er bedst til, og lade være med at lave mere rav i det end nødvendigt med militæret.
Derfor peger vi på, at den humanitære indsats er vigtig.
Jeg tror også, hr. Holger K. Nielsen er enig med mig i, at den sagtens kan lade sig gøre i øjeblikket, og at den sker for fuldt tryk.
Der skal hjælp til de flygtninge, der er på landevejene og på vej ud af landet.
Der skal telte, der skal mad, der skal medicin, der skal flyttes mennesker, også i et militærfly om nødvendigt – det er også det, vi skriver.
Den indsats er mindst lige så vigtigt som den militære – ja, efter min mening vigtigere.
Selve forsoningsprocessen er en forudsætning for, at der bliver en chance for at opbygge landet.
Det, at de forskellige religiøse ledere sætter sig sammen, som de gør i øjeblikket med hjælp fra FN, er så vigtigt et element i at få fundet en løsning, i at få folkene til at sige: Okay, vi skal ikke slå hinanden ihjel, fordi vi har en forskellig religion.
Så freds- og forsoningsprocessen er mindst lige så vigtig – efter min mening vigtigere – end en militærindsats.
Derudover skal statsapparatet opbygges.
Der skal være kapacitet til at yde basale servicefunktioner over for befolkningen, herunder assistance til at få gennemført et valg.
Det er FN også i fuld gang med, og det appellerer vi til at vi hjælper med.
Det er derfor, vi siger, at de tre elementer er der god grund til at Danmark gør en større indsats i forhold til i stedet for at sidde med armene halvvejs over kors og kun have bevilget et symbolsk beløb.
Så vil vi gerne endnu en gang sige, at når Danmarks militær skal ud, skal det ske som et led i en FN-fredsbevarende styrke ledet af FN – ikke koordineret af FN, hvor der er andre entreprenører inde over.
Det er det, FN har erkendt, og det er derfor, de allerede reagerer i dag eller i morgen med at lave en ny beslutning, som kan opbygge denne hær, og den centralafrikanske hær vil sandsynligvis blive hovedelementet i den opbygning.
Den dag, det er på plads, er vi helt enige med regeringen i, at vi også kan supplere med en lille militærindsats, men det bliver en lille, og det bliver symbolsk, vil jeg gerne sige til hr. Holger K. Nielsen; de tre andre indsatser er mindst – mindst – lige så vigtige for Danmark at bidrage med, fordi vi både har kapacitet, erfaringer og evner på området og selvfølgelig skal bidrage der, hvor vi er bedst.